CELEX: 32016D0360
Language: et
Date: 2016-03-11 00:00:00
Title: Nõukogu rakendusotsus (ÜVJP) 2016/360, 11. märts 2016, millega rakendatakse otsust 2013/798/ÜVJP Kesk-Aafrika Vabariigi vastu suunatud piiravate meetmete kohta

12.3.2016   
            
            
               ET
            
            
               Euroopa Liidu Teataja
            
            
               L 67/53
            
         NÕUKOGU RAKENDUSOTSUS (ÜVJP) 2016/360,
   11. märts 2016,
   millega rakendatakse otsust 2013/798/ÜVJP Kesk-Aafrika Vabariigi vastu suunatud piiravate meetmete kohta
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artikli 31 lõiget 2,
   võttes arvesse nõukogu 23. detsembri 2013. aasta otsust 2013/798/ÜVJP Kesk-Aafrika Vabariigi vastu suunatud piiravate meetmete kohta (1), eriti selle artiklit 2c,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:
   
               (1)
            
            
               Nõukogu võttis 23. detsembril 2013 vastu otsuse 2013/798/ÜVJP.
            
         
               (2)
            
            
               ÜRO Julgeolekunõukogu resolutsiooni 2127 (2013) alusel loodud ÜRO Julgeolekunõukogu komitee lisas 7. märtsil 2016 ühe isiku ja ühe üksuse selliste isikute ja üksuste loetellu, kelle suhtes kohaldatakse piiravaid meetmeid.
            
         
               (3)
            
            
               Otsuse 2013/798/ÜVJP lisa tuleks seetõttu vastavalt muuta,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse 2013/798/ÜVJP lisa muudetakse vastavalt käesoleva otsuse lisale.
   Artikkel 2
   Käesolev otsus jõustub selle Euroopa Liidu Teatajas avaldamise päeval.
   
      Brüssel, 11. märts 2016
      
         
            Nõukogu nimel
         
         
            eesistuja
         
         A.G. KOENDERS
      
   
   
      (1)  ELT L 352, 24.12.2013, lk 51.
   
      LISA
      Otsuse 2013/798/ÜVJP lisasse lisatakse järgmised kanded.
      A.   Isikud
      
      
         
                     „9.
                  
                  
                     Joseph KONY (teise nimega: a) Kony; b) Joseph Rao Kony; c) Josef Kony; d) Le Messie sanglant)
                     Ametikoht: Issanda Vastupanuarmee juht
                     Sünniaeg: a) 1959; b) 1960; c) 1961; d) 1963; e) 18. september 1964; f) 1965; g) (august 1961); h) (juuli 1961); i) 1. jaanuar 1961; j) (aprill 1963)
                     Sünnikoht: a) Palaro küla, Palaro vald, Omoro maakond, Gulu piirkond, Uganda; b) Odek, Omoro, Gulu, Uganda; c) Atyak, Uganda
                     Kodakondsus: Uganda pass
                     Aadress: a) Vakaga, Kesk-Aafrika Vabariik; b) Haute-Kotto, Kesk-Aafrika Vabariik; c) Basse-Kotto, Kesk-Aafrika Vabariik; d) Haut-Mbomou, Kesk-Aafrika Vabariik; e) Mbomou, Kesk-Aafrika Vabariik; f) Haut-Uolo, Kongo Demokraatlik Vabariik; g) Bas-Uolo, Kongo Demokraatlik Vabariik; h) (teatavaks tehtud aadress: Kafia Kingi (Sudaani ja Lõuna-Sudaani piiril asuv territoorium, mille lõplik staatus ei ole veel kindlaks määratud). 2015. aasta jaanuari seisuga oli teatatud Issanda Vastupanuarmee 500 võitleja Sudaanist väljasaatmisest).
                     Loetellu kandmise kuupäev: 7. märts 2016
                     Muu teave:
                     Kony on Issanda Vastupanuarmee (LRA) asutaja ja juht (CFe.002). Tema juhtimisel on LRA röövinud, tapnud ja sandistanud tuhandeid tsiviilisikuid kogu Kesk-Aafrikas. LRA vastutab sadade isikute röövimise, põgenema sundimise, nende kallal seksuaalvägivalla toimepanemise ja tapmise eest kogu Kesk-Aafrikas Vabariigis ning on rüüstanud ja hävitanud eraomandit. Isa nimi Luizi Obol. Ema nimi Nora Obol.
                     Teave sanktsioonide komitee poolt loetellu kandmise põhjuste kirjeldavast kokkuvõttest:
                     Joseph Kony kanti 7. märtsil 2016 loetellu resolutsiooni 2262 (2016) punktist 12 ja punkti 13 alapunktidest b, c ja d tulenevalt, milles toodi esile „osalemine tegevuses või sellise tegevuse toetamine, millega ohustatakse Kesk-Aafrika Vabariigis rahu, stabiilsust või julgeolekut”; „tegelemine selliste tegevuste kavandamise, juhtimise või toimepanemisega Kesk-Aafrika Vabariigis, millega rikutakse kas rahvusvahelisi inimõigusi käsitlevaid õigusakte või rahvusvahelist humanitaarõigust või mis kujutavad endast inimõiguste rikkumist, sealhulgas seksuaalne vägivald, tsiviilisikute vastu suunatud rünnakud, etnilise või usulise taustaga rünnakud, rünnakud koolidele ja haiglatele, inimröövid ja sunniviisiline ümberasustamine”; „laste värbamine või kasutamine Kesk-Aafrika Vabariigis toimuvas relvastatud konfliktis, rikkudes kohaldatavat rahvusvahelist õigust”; ning „relvastatud rühmituste või kuritegelike võrgustike toetamine Kesk-Aafrika Vabariigis leiduvate loodusvarade, sealhulgas teemantide, kulla ning eluslooduse ja selle saaduste ebaseadusliku kasutamise või nendega ebaseadusliku kauplemise teel”.
                     Lisateave:
                     Kony asutas Issanda Vastupanuarmee ning teda on kirjeldatud rühmituse asutaja, usujuhi, esimehe ja ülemjuhatajana. Ilmudes Põhja-Ugandasse 1980. aastatel, on LRA röövinud, tapnud ja sandistanud tuhandeid tsiviilisikuid kogu Kesk-Aafrikas. Suureneva sõjalise surve all andis Kony LRAle 2005. ja 2006. aastal käsu Ugandast tagasi tõmbuda. Sellest alates on LRA tegutsenud Kongo Demokraatlikus Vabariigis, Kesk-Aafrika Vabariigis, Lõuna-Sudaanis ja väidetavalt Sudaanis.
                     LRA juhina määrab Kony kindlaks selle strateegia ja rakendab seda, sealhulgas annab pidevalt korraldusid tsiviilelanikkonda rünnata ja selle kallal vägivalda tarvitada. Alates 2013. aasta detsembrist on LRA Joseph Kony juhtimisel kogu Kesk-Aafrika Vabariigis sadu inimesi röövinud, põgenema sundinud, nende kallal seksuaalvägivalda kasutanud ja tapnud ning rüüstanud ja hävitanud eraomandit. Olles oma tegevuses keskendunud Kesk-Aafrika Vabariigi idapoolsesse osasse ja teadaolevalt Kafia Kingi, Sudaani ja Lõuna-Sudaani piiriäärsele territooriumile, mille lõplikku staatust ei ole veel kindlaks määratud, kuid mida viimane sõjaliselt kontrollib, ründab LRA külasid toidu ja varustuse röövimise eesmärgil. Võitlejad korraldavad varitsusrünnakuid julgeolekuvägedele ja varastavad nende varustust, kui julgeolekuväed reageerivad, ning LRA võitlejad korraldavad rüüsteretki ka küladesse, kus ei ole sõjaväe kohalolekut. Samuti on LRA tihendanud rünnakuid teemandi- ja kullakaevanduste vastu.
                     Kony suhtes on Rahvusvaheline Kriminaalkohus välja andnud vahistamismääruse. Rahvusvaheline Kriminaalkohus on esitanud talle 12 punktist koosneva süüdistuse inimsusevastastes kuritegudes, sealhulgas mõrv, orjastamine, seksuaalne orjastamine, vägistamine ning ebainimlikud teod, millega põhjustati tõsiseid kehavigastusi ja kannatusi, ning 21 punktist koosneva süüdistuse sõjakuritegudes, sealhulgas mõrv, tsiviilelanike julm kohtlemine, rünnaku tahtlik suunamine tsiviilelanikkonna vastu, röövimised, vägistamisele õhutamine ning alla 15aastaste laste sundvärbamine röövimise kaudu.
                     Kony on andnud mässulistele võitlejatele püsivaid korraldusi röövida Kesk-Aafrika Vabariigi idaosa käsitöönduslikelt kaevandajatelt teemante ja kulda. Väidetavalt transpordib Kony rühmitus osa mineraale seejärel Sudaani või kaupleb kohalike tsiviilelanike ja endise Séléka liikmetega.
                     Samuti on Kony andnud oma võitlejatele korralduse salaküttida elevante Kongo Demokraatlikus Vabariigis asuvas Garamba Rahvuspargis, kust elevantide võhad väidetavalt viiakse läbi Kesk-Aafrika Vabariigi Sudaani, kus LRA kõrgemad ametnikud neid väidetavalt müüvad ning kauplevad Sudaani kaupmeeste ja kohalike ametnikega. Elevandiluuga kauplemine on Kony rühmituse jaoks oluline sissetulekuallikas. 2015. aasta jaanuari seisuga oli teatatud Issanda Vastupanuarmee 500 võitleja Sudaanist väljasaatmisest.”
                  
               
      B.   Üksused
      
      
         
                     „2.
                  
                  
                     ISSANDA VASTUPANUARMEE (LORD'S RESISTANCE ARMY) (teise nimega a) LRA b) Lord's Resistance Movement (LRM) c) Lord's Resistance Movement/Army (LRM/A))
                     Aadress: a) Vakaga, Kesk-Aafrika Vabariik; b) Haute-Kotto, Kesk-Aafrika Vabariik; c) Basse-Kotto, Kesk-Aafrika Vabariik; d) Haut-Mbomou, Kesk-Aafrika Vabariik; e) Mbomou, Kesk-Aafrika Vabariik; f) Haut-Uolo, Kongo Demokraatlik Vabariik; g) Bas-Uolo, Kongo Demokraatlik Vabariik; h) (teatavaks tehtud aadress: Kafia Kingi (Sudaani ja Lõuna-Sudaani piiril asuv territoorium, mille lõplik staatus ei ole veel kindlaks määratud). 2015. aasta jaanuari seisuga oli teatatud Issanda Vastupanuarmee 500 võitleja Sudaanist väljasaatmisest.)
                     Loetellu kandmise kuupäev: 7. märts 2016
                     Muu teave: kerkis esile Uganda põhjaosas 1980ndatel aastatel. On pannud Kesk-Aafrikas toime tuhandete tsiviilisikute (sealhulgas Kesk-Aafrika Vabariigis sadade tsiviilisikute) inimrööve, tapmisi ja sandistamisi. Issanda Vastupanuarmee juht on Joseph Kony.
                     Teave sanktsioonide komitee poolt loetellu kandmise põhjuste kirjeldavast kokkuvõttest:
                     Issanda Vastupanuarmee kanti loetellu 7. märtsil 2016. aastal resolutsiooni 2262 (2016) punktist 12 ja punkti 13 alapunktidest b, c ja d tulenevalt, milles toodi esile „osalemine tegevuses või sellise tegevuse toetamine, millega ohustatakse Kesk-Aafrika Vabariigis rahu, stabiilsust või julgeolekut”; „tegelemine selliste tegevuste kavandamise, juhtimise või toimepanemisega Kesk-Aafrika Vabariigis, millega rikutakse kas rahvusvahelisi inimõigusi käsitlevaid õigusakte või rahvusvahelist humanitaarõigust või mis kujutavad endast inimõiguste rikkumist, sealhulgas seksuaalne vägivald, tsiviilisikute vastu suunatud rünnakud, etnilise või usulise taustaga rünnakud, rünnakud koolidele ja haiglatele, inimröövid ja sunniviisiline ümberasustamine”; „laste värbamine või kasutamine Kesk-Aafrika Vabariigis toimuvas relvastatud konfliktis, rikkudes kohaldatavat rahvusvahelist õigust”; ning „relvastatud rühmituste või kuritegelike võrgustike toetamine Kesk-Aafrika Vabariigis leiduvate loodusvarade, sealhulgas teemantide, kulla ning eluslooduse ja selle saaduste ebaseadusliku kasutamise või nendega ebaseadusliku kauplemise teel”.
                     Lisateave:
                     LRA kerkis esile Uganda põhjaosas 1980ndatel aastatel ning on pannud Kesk-Aafrikas toime tuhandete tsiviilisikute inimrööve, tapmisi ja sandistamisi. Suureneva sõjalise surve tulemusel andis LRA juht Joseph Kony 2005. ja 2006. aastal käsu Ugandast lahkuda. Sellest alates on LRA tegutsenud Kongo Demokraatlikus Vabariigis, Kesk-Aafrika Vabariigis, Lõuna-Sudaanis ja väidetavalt Sudaanis.
                     Alates 2013. aasta detsembrist on LRA kogu Kesk-Aafrika Vabariigis pannud toime sadade inimeste röövimist, põgenema sundimist, pannud nende kallal toime seksuaalvägivalda ja neid tapnud ning on rüüstanud ja hävitanud eraomandit. LRA korraldab rüüsteretki küladesse, et röövida toitu ja varustust; selline tegevus toimub peamiselt Kesk-Aafrika Vabariigi idaosas ning teadete kohaselt Kafia Kingis, mis on Sudaani ja Lõuna-Sudaani piiril asuv territoorium, mille lõplik staatus ei ole veel kindlaks määratud, kuid mis on Sudaani sõjalise kontrolli all. Võitlejad korraldavad varitsusi, et rünnata julgeolekujõudusid ja varastada nende varustust, kui nad reageerivad LRA rünnakutele, ning LRA võitlejad korraldavad rüüsteretki ka küladesse, kus ei ole sõjaväe kohalolekut. Samuti on LRA tihendanud rünnakuid teemandi- ja kullakaevanduste vastu.
                     LRA üksustes on sageli vangid, kes on seal sunnitud töötama pakikandjate, kokkade ja seksiorjadena. LRA paneb toime soolist vägivalda, sealhulgas naiste ja tüdrukute vägistamist.
                     LRA röövis 2013. aasta detsembris Haute-Kottos kümneid inimesi. LRA on Kesk-Aafrika Vabariigis alates 2014. aasta algusest röövinud sadu tsiviilisikuid.
                     LRA võitlejad ründasid 2014. aasta alguses mitmel korral Kesk-Aafrika Vabariigi Haut-Mbomou prefektuuris asuvat Obot.
                     LRA jätkas 2014. aasta maist juulini rünnakuid Obos ja teistes Kesk-Aafrika Vabariigi kaguosa piirkondades, mis hõlmas juuni alguses ka ilmselt koordineeritud rünnakuid ja inimrööve Mbomou prefektuuris.
                     Alates vähemalt 2014. aastast on LRA tulude saamise eesmärgil osalenud elevantide salaküttimises ja salakaubanduses. Väidetavalt tegeleb LRA elevandiluu salakaubaveoga Kongo Demokraatliku Vabariigi põhjaosas asuvast Garamba rahvuspargist Darfuri, et vahetada see relvade ja varustuse vastu. Väidetavalt transpordib LRA salaküttimise teel saadud elevandikihvad Kesk-Aafrika Vabariigi kaudu Sudaanis asuvasse Darfuri, et need seal müüa. Lisaks on Kony väidetavasti 2014. aasta alguses andnud LRA võitlejatele käsu röövida teemante ja kulda kaevuritelt Kesk-Aafrika Vabariigi idaosas, et need Sudaani transportida. 2015. aasta jaanuari seisuga oli teatatud Issanda Vastupanuarmee 500 võitleja Sudaanist väljasaatmisest.
                     2015. aasta veebruari alguses panid raskerelvadega varustatud LRA võitlejad Haut-Mbomous asuvas Kpangbayangas toime tsiviilisikute inimröövi ja varastasid toitu.
                     LRA ründas 20. aprillil 2015 Kesk-Aafrika Vabariigi kaguosas Ndambissouat ja röövis lapsi, mille tulemusel enamus külaelanikke põgenes. LRA ründas 2015. aasta juuli alguses mitmeid külasid Haute-Kotto prefektuuri lõunaosas; rünnakud hõlmasid rüüstamist, vägivalda tsiviilelanike vastu, majade põletamist ja inimrööve.
                     Alates 2016. aasta jaanuarist on LRAle omistatud rünnakud mitmekordistunud Mbomous, Haut-Mbomous ja Haute-Kottos, mõjutades eelkõige Haute-Kottos asuvaid kaevanduspiirkondi. Need rünnakud hõlmasid rüüstamist, vägivalda tsiviilelanike vastu, vara hävitamist ja inimrööve. Rünnakud on põhjustanud elanikkonna sundrände, mis hõlmab ligikaudu 700 inimest, kes otsivad varjupaika Brias.”